Bekendes is terug in 6de 'Terminator' | Netwerk24
Deur Laetitia Pople 01 November 2019 05:30
Linda Hamilton neem weer haar oorspronklike rol in in die sesde aflewering van die Terminator-wetenskapsfiksiereeks, Dark Fate, wat vandag begin draai.
Net meer as 28 jaar ná Terminator 2: Judgment Day is die akteurs Linda Hamilton en Arnold Schwarzenegger terug in hul eertydse rolle as Sarah Connor en die kragmasjien T-800 of dan die Terminator.
Die regisseur is Tim Miller.
Die resensente was oorwegend ingenome met die prent en beskryf dit as opwindend en met adrenalien belaai.
Owen Gleiberman van Variety loof die groot skaal van die prent, asook die visuele effekte wat nie die storielyn laat inboet nie. Hy meen ook dit het dieselfde sjarme as die heel eerste Terminator (1984).
Sarah Hyland in die romantiese komedie The Wedding Year.
* Die moord op die Amerikaanse rap-kunstenaars Tupac Shakur en The Notorious B.I.G. is die gegewe van die fiktiewe misdaadriller City of Lies. Die prent handel oor 'n afgetrede speurder, Russell Poole (Johnny Depp), en 'n joernalis (Forest Whitaker) wat probeer uitvind wie die moorde gepleeg het. Die ouderdomsperk is 16 vir geweld en taal.
* Die romantiese komedie The Wedding Year handel oor 'n fotograaf, Mara Hickey (Sarah Hyland), wat nie seker is of sy met haar kêrel wil trou nie. Dan word sy na 15 troues in een jaar genooi en begin die druk voel om ook te trou.
Die komiese rolprent Fisherman's Friends is in Port Isaac in Cornwall en in Londen verfilm en handel oor 'n klompie vissermanne wat graag saam sing. 'n Musiekpromotor hoor hulle en meen daar wag 'n blink toekoms op hulle. Só beland een van hul liedjies op die trefferlyste en hulle pak die tog na Londen en roem aan. Dit is boonop 'n ware verhaal: Lede van die oorspronklike Fisherman's Friends vertolk klein rolletjies in die prent.
Dit is reeds die nuwe The Full Monty gedoop en resensente meen eenparig dat dit enige swartgalligheid by die kyker soos mis voor die son sal laat verdwyn.
* Die animasieprent Marnie's World handel oor 'n huiskat, Marnie, wat niks van die buitewêreld weet nie, want hy mag glad nie die huis verlaat nie. Als wat hy van die wêreld weet, sien hy op televisie, en dit kan nogal verwronge wees.